**Gardă la regina de alb**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Din tot noianul de povești pictate

Pe buza ars-a timpului târziu,

Iubirile rămân alambicate,

Doar dragostea mă-mbracă-n argintiu.

Azi mut din nou, dar cu regina albă

(Nu stă cu-ntreaga lume la taifas

Nici nu compune versuri la o halbă

Ca dama neagră care s-a retras)

Și pot să zbor fără să fac rocadă,

Să stau în șah nu pot, chiar dac-aș vrea,

Te văd zâmbind... m-ai prins demult în nadă,

Mă înalț pe cer știind că ești a mea.

- Pioni sunt mulţi pe scena lumii vastă,

Iubirile-s mimate tot mai des,

Nebuni s-au aliat jucând canastă,

Nimic nu e lipsit de interes.

Doar între noi n-a bâjbâit orgoliu’,

Ce alianţe m-ar putea curta,

Când damele de ieri îmbracă doliu

Şi regele în şah nu va mai sta?

Înveşmântaţi în alb păşim pe-aleea

Care desparte pacea de război,

Regina, uneori, sau doar femeia

Ce-ntoarce cursul vremii înapoi.

Ioan Grigoraș Liliana Trif